Почитувани,

Кроација осигурување АД Друштво за неживотно осигурување Скопје, го дава следниот коментар на Нацрт – Законот за изменување и дополнување на Законот за супервизија на осигурување:

1. Предлог измени за член 150-а од ЗСО

Со член 21 од Предлогот на Законот за изменување и дополнување на Законот за супервизија на осигурувањето се предвидува изменување на став 2 од член 150-а на тој начин што за осигурително брокерските друштва се предвидува обврска наплатената премија за осигурување да ја префрли на друштвата за осигурување во рок од 15 дена од денот на добивање на фактурата од страна на друштвата за осигурување. Со предложената измена повторно се овозможува простор за осигурително брокерските друштва наплатената премија за осигурување да ја задржуваат на своите сметки подолг период бидејќи обврската за префрлање на премијата се врзува со издавањето на фактурата од страна на друштвата за осигурување за што не е предвиден рок. Дополнително, осигурителните друштва немаат увид во тие сметки и немаат информација колку да фактурираат, и за таа информација зависат од осигурително брокерските друштва, со што се ставаат во подредена положба во однос на нив. Во насока на специфицирање на одредбата и постигнување на целта за што побрзо префрлање на премијата од осигурување од страна на осигурително брокерските друштва кон друштвата за осигурување потребно е да се предвиди рок во кој друштвата за осигурување треба да ја издадат и фактурата и рок во кој осигурително брокерските друштва треба да ја платат истата. Навременото и точно определување на рокот за прием на средствата стекнати од премијата за осигурување ќе придонесат кон зголемување и зајакнување на ликвидноста на друштвата за осигурување што понатаму ќе придонесе кон подобрување на условите на осигурителниот пазар.

Предлог за измена на член 150-а:

*Член 150-а*

*1) Осигурително брокерското друштво е должно наплатата на премијата од страна на осигурениците и наплатата на провизијата од страна на друштвата за осигурување да ја врши преку посебни банкарски сметки.*

*(2) Осигурително брокерското друштво е должно да изврши пренос на средствата по основ на премија на сметка на друштвото за осигурување најдоцна во рок предвиден во фактурата од страна на друштвото за осигурување.*

*(3) Фактурата од став 2 на овој член се однесува на полисираната премија во претходниот месец и друштвото за осигурување е должно да ја достави до осигурително брокерското друштво најдоцна во рок од 15 дена по истекот на месецот за претходниот месец.*

*(4) Осигурителното брокерско друштво е должно еднаш месечно до Агенцијата за супервизија на осигурување да доставува извештај за бројот на склучени договори и за износот на наплатената и пренесената премија.*

*(5) Агенцијата за супервизија на осигурување поблиску го пропишува начинот и постапката за наплатата и преносот на премијата и за доставување на извештаите од ставот (43) на овој член.*

Доколку нашиот предлог за измена не е прифатлив, тогаш предлагаме да не се менува членот 150-а, бидејќи измената која е предложена во Нацрт-законот ќе се одрази негативно на работењето на сите осигурителни друштва.

1. Предлог Измени за член 133 од ЗСО

Дополнително, предлагаме и измена во член член 133 став 2 точка 5 до Законот за супервизија на осигурувањето, прва алинеја, каде е наведено дека:

*„5) договорот за осигурувањето претставува дополнување или е поврзан со производот или услугата која ја нуди лицето и истиот покрива:*

*- ризик од уништување или оштетување на производи или предмети...“*

Нашиот предлог е по зборот уништување да се вметне зборот „загуба“.

Имено , во Европската Директива за дистрибуција на осигурување (Insurance Distribution Directive (Directive 2016/97/EU), исклучокот кој е предвиден кај нас (наведен погоре) е опишан како „ *(i) the risk of breakdown, loss of, or damage to, the good or the non-use of the service supplied by that provider*“ со тоа што зборовите „loss of“ се преведуваат не само како „уништување“ туку и како „загуба“, која е поширок термин и опфаќа не само уништување туку и загуба заради кривично дело (разбојништво, кражба, тешка кражба, разбојничка кражба, и др.). Со цел да може на осигурениците да им се понуди осигурување и од ризици на загуба на предмет заради кривично дело (преку субјектите за кои е направен исклучокот од член 133 став 2) и со тоа да се збогати понудата на осигурителни продукти, предлагаме да се направи горенаведената измена и алинејата да гласи:

*„- ризик од уништување, загуба или оштетување на производи или предмети...“*